**"Қашықтық оқыту жағдайындағы көзқарас пен тәсілдер"**

**Шығыс Қазақстан облысы білім басқармасы**

**Аягөз ауданы бойынша білім бөлімінің**

**"№5 жалпы орта білім беретін мектебі" КММ**

**Бастауыш класс мұғалімі педагог-зерттеуші**

**Мусабаева Багдат Мухтаровна**

Мұғалім өзінің білімін үздіксіз көтеріп отырғанда ғана мұғалім, оқуды, ізденуді тоқтатысымен оның мұғалімдігі де жойылады.(К.Д.Ушинский)

 Қай заманда болмасын, адамзат алдында тұрған ұлы мұрат-міндеттердің ең бастысы – салауатты, саналы ұрпақ тәрбиелеу. Осы орайда ұрпақ тәрбиесінің бір тетігі-педагог қолында екенін баршаға аян. Педагог зерттеуші - мұғалімнің қызметінің ғылыми-педагогикалық зерттеу сипатын таситын педагогикалық шеберлігінің жоғары деңгейі. Ендеше педагог-зерттеуші ретінде қазіргі пандемия кезіндегі оқытушылардың алдында кездескен қиындықтарға қарамастан, оқушылардың білім нәрімен сусындауына ықпал етіп отырған педагогтар-нағыз "Еңбек ері" десе де болады. Дегенімен, толық жетістікке жету үшін қазіргі бастауыш мектеп мұғалімдерінің алдында тұрған бірнеше кедергі бар. Сол кедергілерді іздеп, жүйелей келе, мынадай тармақтар қалыптастырдым. Осы тармақтарды негізгі зерттеу нүктем ретінде алдым. Ол бірнеше тармақтан тұрады.

1) Оқу мен оқыту әрекеттерінде әлі де дәстүрлі оқытудың жалғасуы;

2) Оқушының өз біліміне жауапкершілік алмауы, оқуға қызықпауы немесе жалған белсенділік танытуы;

3) Үдерісті жоспарлау мен бағалаудағы немқұрайлылық оқу мен оқытудағы сапасыздыққа алып келеді;

4) Ата-аналардың мектеп мәдениетіне қосатын үлесінің төмендігі;

5) Оқушы, мұғалім, ата-аналардың кітап оқу мәдениетінің төмендеуі;

 6) Оқушыларға оқу әрекеттерін зерттеу үшін педагогтерге балалардың психотиптерін айқындау, эмоцияларын зерттеуге арналған психологиялық білімнің аздығы.

7) 1 сыныпқа келетін баланың (5-6 жасар балалардың) мектепке дейінгі даму бағдарламасының әлсіз қалыптасуы.

 Осы кедергілерді еңсеруде не істеуіміз керек?

Қалай еңсереміз?

 Ең бірінші қазіргі кезде мұғалімнің біліктілігін арттырудың түрлі курстары ұйымдастырылып жатса да, олардың пайдасы жететін мақсаттың жарты пайызынан да аспайды. Себебі, қашықтықтан оқығаннан сапаға емес, сағатқа ғана оқытылып жатыр. Әр жаңа әдісті түсіндіру "үйретуші-үйренуші" деңгейінен "жол сілтеуші-әрекет етуші " рөліне ауысып, курстардың "бетпе-бет " оқыту өте тиімді. Адамның түсінігіне, пайымына төңкеріс жасауға тырысу керек. Өйткені, ұстаз-ең бірінші адам, содан кейін барып, ұстаз. Адам өзгермей, әрекеттері де өзгермейді.

 Екіншіден, қазіргі жағдайда оқушының өз біліміне жауапкершілік алмауы, оқуға қызықпауы немесе жалған белсенділік танытуы байқалады. Себебі, ақпарат көп. Оқушы ақпараттың барлығын жинақтап, түсініп, қолданып үлгермейді. Бұл адасудың, түсінбеудің, немқұрайлылықтың бастауы болып табылады. Сондықтан, дәл мақсатқа жеткізетін әдістер мен тапсырмаларды ғана оқушыларға жіберген дұрыс деп санаймын. Мақсатқа жетіп, кері байланыс ала білген бала да өз әрекетінің жемісін көріп, қуанады. Өз-өзіне сенімділік туындайды.

 Үшіншіден, ұстаздар қауымының жұмысы өте көп. Үдерісті жоспарлау мен бағалауда кейде қатардан қалып, үлгермей жататын тұстары да кездеседі. Бұл оқу мен оқытудағы сапасыздыққа алып келеді. Сондықтан, ұстаздардың негізгі жұмысы-бала оқыту болғандықтан, сол аядан аспағаны жөн сияқты.

 Төртіншіден, ата-аналардың мектеп мәдениетіне қосатын үлесінің төмендігі бала тәрбиесінде олқылықтарын көрсетіп жатыр. Қазіргі ата-аналар жұмысбасты, жұмысы болмаса да әлеуметтік желілердің қызу қолданушылары болып барады. Ата-аналардың бала тәрбиесіне ықпалын күшейтудің құралы-мектеппен байланыста болуы. Ата-аналарды жиі дөңгелек үстелдер, жиналыстар, жеке және топтық тапсырмалар құру, бастамалар жасау- мектеппен байланысын берік ететіні сөзсіз.

 Бесіншіден, оқушы, мұғалім, ата-аналардың кітап оқу мәдениетінің төмендеуі.

 Жас ұрпақтың өскелең талабын қанағаттандыруда, рухани байлығын, жалпы ой-өрісін дамытуда, жоғары эстетикалық талап-талғамын қалыптастыруда ең үлкен де ұлы тәрбие құралы – кітап. «Кітап – білім бұлағы, білім – өмір шырағы». Осы бір аталы сөз қай ғасырда, қай заманда болмасын өз құнын жойған емес. Осынау техника дамыған заманда балалар мен жасөспірімдердің басым көпшілігі уақыттарын теледидар көруге, компьютер ойнауға, музыка тыңдауға арнайды. «Заманың түлкі болса, тазы боп шал» демекші, олардың ішінен компьютерді жоғары деңгейде үйреніп, техниканы жетік меңгеруге ынталанып жүрген қазақ жастарын көргенде қуанасың. Бірақ, кітаптың және кітап оқудың орны бөлек.  Жас жеткіншектерге өз жасына сай кітап оқығандары дұрыс. Өйткені, кітап адамзат баласына білім сыйлайды.

 Сонымен қатар ғалымдардың айтуынша, кітап оқу – рухани жетілуге ғана емес, тән саулығына да керемет пайдалы. Медицина ілімінде үлкен мидың жұмысы бүкіл дене организмдеріне тікелей әсер етеді. Сол үшін де биология саласында «үздіксіз қозғалыстағы клетка жасарып отырады дейтін» көзқарас бар.

 Ғалымдар кітап оқу, сурет, музыка, жазушылық секілді ақыл-ой еңбегімен шұғылданатын адамдардың жүйке-жүйесінің басқа адамдардан әлдеқайда тез дамитынын және қартайған кезде де жүйке-жүйенің шаршауы, әлсіреуі және үлкен мидың қартаюы болмайтынын дәлелдеді. Түрлі шығармалардың ішіне ойша ену адамның елестету, қиялдау мүмкіндігін арттырады. Бұдан адамның физикалық және психикалық жай-күйі жақсарады», – дейді профессор Джон Стейн. Ғалым кітап оқуға ерте жастан машықтанудың пайдасы зор екенін айтады. Кітап оқуға жұмсалған алты минут уақыттың ішінде адамның күйзеліс деңгейі төрттен екіге төмендейді екен және кітап оқу музыка тыңдағаннан немесе жаяу серуендегеннен әлдеқайда пайдалырақ.

 Баланы әдеби кітаптарды оқуға тарту – білімнің қайнар көзі болып табылады. Ол оның рухын сақтайды, жүрегі мен миын азықтандырады, өзін-өзі тану сезімін оятады, өз ісінің дұрыс, бұрыстығына қорытынды жасап, дәлелдей алатын, өмірдің ащысы мен тұщысынан дәм татып, өмір сүруге дайын, тірлікке бейім болуды үйретеді.

 Сол себепті бастауыш сыныптан бастап кітап оқуға қызықтырудың қарапайым да тиімді жолдарын ұсынбақпын.

1. Оқушылардың кітап оқуға құмарлықтарын арттыру үшін ең алдымен мұғалім жоспар құрады.  Сынып жоғарылаған сайын жоспарды күрделендіріп отырады.

2. Адамның ойын байытып, сауаттылығын арттырып, білім нәрімен сусындатар орда – кітапхана. Кітапханаға бару-тамаша қадам екенін оқушыларға үнемі айту.

4. Кітап оқуға қызықтыра түсу мақсатында оқылған  шығармаларының мазмұнына сәйкес түрлі деңгейдегі пікірталастар ұйымдастырып, оқырмандар конференциясын өткізу тиімді. Оқырмандар конференциясын оқушылардың тоқсан бойы оқыған кітаптарына есеп беру ретінде әрбір тоқсан аяғында өткізуге де болады.

5. Кітап оқуға ынтасы жоқ, оқуы нашар оқушылармен жеке жұмыс жүргізу. Мұғалім және ата-ана тарапынан үнемі көмек көрсету, кітап таңдауға бағыт-бағдар  беру. Үздік оқушыларды көмекке әкелу. Үнемі оқу барысын, қадағалап отыру. Сонымен қатар, оқушының ата-анасын да кітап оқуға баулу қажет.

6. Баланың жасы өскен сайын кітап мазмұнын, көлемін түрлендіру. Әр ғылым саласы, әр жанр бойынша оқуға ұсыныс жасау.

7. Оқылған кітаптардағы, газет журналдардағы ұнаған сөйлемдерді, тақырыптарды, дәйексөздерді, мақал-мәтелдерді арнайы дәптерге жазып жүру.  Ол дәптерге арнайы ат қою («Сөз – өрнек», «Сөз – семсер», «Өнер алды – қызыл тіл», «Сөз маржаны», «Сен білесің бе?», «Жадыңда қалсын жақсы сөз», «Ананың сөзі – ақылдың көзі» т. б.).

8. Кітапты құр түсінбей оқудан сақтандыру. Талғап оқуға кеңес беру. Оқыған кітабына өз көзқарасын білдіре білуге үйрету. Кітап оқудағы мақсат кітаптың санында емес, мазмұнында, жүрекпен  ұғынып,  көңілге тоқу екенін түсіндіру.

9. Бірлесе отырып кітап оқу, оқығаны туралы ой бөлісу. Үш топқа бөліп  оқушыларды бірлесе отырып топпен жұмыс істеуге баулу, жұмыс үстіндегі еркіндік, тек сөйлеушіні тыңдауға ғана емес, ойлауға жетелеу, өз ойын жеткізуге баулу. Нәтижесінде: бала шапшаң оқуға, ойын еркін айтуға дағдыланады. Шапшаң оқуға дағдыланғанда ғана оқушы төмендегідей жетістіктерге жетеді:

– мәнерлеп оқуды меңгереді;

– оқығанды оқиғаны көз алдына елестете алу қабілеті артады;

– әртүрлі сезімдерге беріледі, қиялдау қабілеті дамиды;

– өзіндік жұмыстар мен тапсырмаларды орындауларда емін-еркін жұмыс жасайды.

 Баланың өздігінен кітап оқуына жағдай жасап, қолдау көрсететін адамның бірі – ата-ана. Ол үшін ата-ана  баланы кітап оқуға жетелеудің  мынадай алғы шарттарын орындауы қажет:

– бала бөлмесіне арнайы кітапхана үшін бұрыш жасақтау;

– алғашқы кітап сатып алған күннен бастап, тіркеу дәптерін бастату. Дәптерге өзінің танысқан, оқыған кітаптарының тізімін жаздырға  дағдыландыру керек;

– әрбір мереке, атаулы күндер немесе сәті түскенде бала оқымаған, оның кітапханасында жоқ, оқуға деңгейі жететін кітаптарды сыйға тарту. Сол арқылы кітап қорын толыту. Кітаптан артық сыйлық жоқ екенін ұғындыру.

– тек кітаптармен шектелмей баспасөз бетіндегі балаларға арналған  газет-журналдарды оқуға кеңес беру;

– үйде кітап оқуға жағдай туғызу;

– алғашқы күннен баланың күн тәртібіне қатаң көңіл бөлу. Аптаның жеті күніндегі әрбір сағат сабаққа, ойынға, кітап оқуға, үй шаруасы шамасына уақыт бөлу жас деңгейіне, қабілетіне қарай бөлініп берілуі керек.

    Алтыншы, кедергі оқушыларға оқу әрекеттерін зерттеу үшін педагогтерге балалардың психотиптерін айқындау, эмоцияларын зерттеуге арналған психологиялық білімнің аздығы. Қазіргі заманда балалар арасында инклюзивті білім алатын оқушылар, сонымен қатар, психотиптері әртүрлі балалар өте жиі кездеседі. Педагог әр баланың отбасын зерттеумен қатар, баланың темперамент, мінез, қабылдау, қабілеттерін зерттеу керек. Себебі, бұл зерттеулер оқушымен дұрыс қарым-қатынас қалыптастыруға, оқушының қажеттілігін толтыруға, олқылығын жоюға, жеке қабілетіне қарай қосымша көмектеседі. Сондықтан, педагогтерге инклюзивті білім беру қағидаларымен қатар, оқушыны тиімді және жағымды ахуалда оқытуға білімдерін үнемі жетілдіру қажет.

 Жетіншіден, 1 сыныпқа келетін баланың (5-6 жасар балалардың) мектепке дейінгі даму бағдарламасының әлсіз қалыптасуы бастауыш сынып сатысында жалғасын тауып жатады. Оқушылардың даму деңгейі әртүрлі болғандықтан, мектепалды даярлыққа келген оқушымен жұмысты жеке, ойын, топтық, жұптық ойын түрлерімен алмастыра отырып, әлеуметтік кедергіден өтуіне көмектесу қажет. Бала оқушыға айналар тұста ата-ананың қолдауы мен тәрбиешінің жетелеуі өте маңызды. Бала өз қорқынышымен, сенімсіздігімен, жалғыз қалмауы керек. Оқушымен жұмыс жүйелі және нақты, жеңіл болғаны керек.

 Сонымен зерттеу нүктемнің басты аспектілерін талқылай келе, педагогтың жұмысы "Қара жәшіктің" ішіндегі көрінбейтін жұмыс болғанымен , қоғамдағы рөлі зор және қоғамның -қозғаушы күші. Мектепті екінші үй десек, ұстазды анамыз дейміз. Ұстаз бола білу екінің бірінің қолынан келе бермейді. Алыптың да, дананың да ұстазы болған.

"…Түсінгендіктің шын белгісі-«иә» деген жауап емес, шәкірттің жүзіндегі қуаныш болып табылады "-деп Абу-ль-Фарадж ал-Исфахани айтқан екен.